b'\n_START_ARTICLE_\nBrokolis\n_START_PARAGRAPH_\nBrokolis \xe2\x80\x93 bastutini\xc5\xb3 (Brassicaceae) \xc5\xa1eimos kult\xc5\xabrin\xc4\x97 kop\xc5\xabsto (Brassica oleracea) atmaina.\n_START_SECTION_\nMityba\n_START_PARAGRAPH_\nValgomoji brokoli\xc5\xb3 dalis \xe2\x80\x93 \xc5\xbeiedko\xc4\x8diai ir pumpurai. Jie sudaro nedidel\xc4\x99 ry\xc5\xa1kiai \xc5\xbeali\xc4\x85 (kartais \xe2\x80\x93 \xc4\xaf m\xc4\x97lynum\xc4\x85) galvut\xc4\x99, sverian\xc4\x8di\xc4\x85 iki 300 g. Transportuojant svarbu \xc5\xbeiedyn\xc5\xb3 nesuspausti. Jei brokoliai gelstel\xc4\x97j\xc4\x99 \xe2\x80\x93 jie buvo per ilgai laikyti ir paseno, prarado vertingas med\xc5\xbeiagas, o j\xc5\xb3 skonis bus karstel\xc4\x97j\xc4\x99s. Lapai irgi turi b\xc5\xabti \xc5\xa1vie\xc5\xbei ir tra\xc5\xa1k\xc5\xabs.\n_START_SECTION_\nVertingos med\xc5\xbeiagos\n_START_PARAGRAPH_\nKalcio brokoliuose beveik penkiskart daugiau, negu \xc5\xbeiediniuose kop\xc5\xabstuose. D\xc4\x97l to rekomenduojama valgyti tiems, kurie alergi\xc5\xa1ki karv\xc4\x97s pienui, kad b\xc5\xabt\xc5\xb3 patekintas kalcio poreikis. Brokoliuose daugiau ir karotino, gele\xc5\xbeies, vitamino C. Visai nedaug natrio, tod\xc4\x97l \xc5\xa1i dar\xc5\xbeov\xc4\x97 labai tinka sutrikus inkst\xc5\xb3 veiklai. Koteliuose daug gynybines organizmo j\xc4\x97gas stiprinan\xc4\x8dio seleno.\n_START_SECTION_\nKaloringumas\n_START_PARAGRAPH_\n100 g brokoli\xc5\xb3 yra 3,5 g baltym\xc5\xb3, 0,2 g riebal\xc5\xb3, 2,5 g angliavandeni\xc5\xb3, 3 g balastini\xc5\xb3 med\xc5\xbeiag\xc5\xb3.\n_START_SECTION_\nGydomosios savyb\xc4\x97s\n_START_PARAGRAPH_\n\xc5\xa0velnios strukt\xc5\xabros d\xc4\x97ka jie lengvai vir\xc5\xa1kinami ir \xc4\xafsisavinami, tod\xc4\x97l labai tinka ligoni\xc5\xb3 ir sveikstan\xc4\x8di\xc5\xb3 maistui. Kadangi brokoliuose labai nedaug angliavandeni\xc5\xb3, jie tinka ir diabetikams._NEWLINE_Brokoliai gerina vir\xc5\xa1kinim\xc4\x85, padeda u\xc5\xbekiet\xc4\x97jus viduriams, stimuliuoja imunin\xc4\x99 sistem\xc4\x85, stiprina \xc5\xa1ird\xc4\xaf bei kraujotak\xc4\x85, o moterims palengvina menstruacij\xc5\xb3 negalavimus. Brokoliuose gausu sulforafano, tod\xc4\x97l jie pasi\xc5\xbeymi prie\xc5\xa1v\xc4\x97\xc5\xbeiniu veikimu.'